Uit die aard van my beroep moet ek verskil van mense wat verskuilde agendas het. Ek sal vandag egter my bes probeer om die strydbyl vir ’n oomblik te begrawe en rasioneel te verduidelik waarom ek so bitter teleurgesteld is in die wyse waarop u u gesag as rektor van die NWU se Potchefstroom-kampus uitoefen.
In die verskeie gesprekke wat ek namens die Afrikanerstudentegemeenskap met u in ’n amptelike hoedanigheid gevoer het, het ek die gevoel gekry dat u ’n diepe omgee vir alle studente aan die Puk koester. Met u grys hare het u my selfs aan die wyse ou Geppetto laat dink. Ook in die video waarna ek hieronder verwys, kry mens daardie selfde gevoel. Die gebeure van 17 Januarie vanjaar het egter ’n onderduimse agenda laat deurskemer en dit duidelik gemaak dat u eerder ’n magtelose Pinocchio is wat slegs sy politiese marionetmeesters se grille wil bevredig.
Dit maak my en baie Afrikaanse studente baie hartseer dat jy ons só hanteer – Afrikaanse studente wat verantwoordelik is vir die oorwig van studentegelde aan die Puk; Afrikaanse studente wie se ouers en grootouers die universiteit gemaak het wat dit vandag is.
Ek wens ek kon jou vertrou en hierdie dinge weer mooi uitpraat. Ongelukkig het hierdie donkie (en die ander Afrikaanse studentedonkies) sy kop te veel teen die harde klip van jou leuens en heuning-om-die-bek-beloftes gestamp. Jy het na ons Afrikanerharte geskiet en ’n snaar getref.
Dit is duidelik dat ek verkeerd was toe ek gedink het dat jy die onafhanklike, passievolle, eerbare leier sou wees wat almal op die Puk verdien. Die leiers van die toekoms uit die Puk se skoot sou jou eendag daarvoor bedank. Maar jou skadukamerade se toutjies is skynbaar te dik om te knip. Jy is besig om die Puk van sy identiteit te beroof. Ons het hierdie tipe taktieke ook by Kovsies en Maties gesien. Ons sien die aanval kom. Maar Prof, dié keer is ons slaggereed daarvoor.
Meer as 200 000 lede het aan AfriForum die mandaat gegee om hierdie verguising van Afrikaanse mense se regte in die kiem te smoor; ’n mandaat om aan jou deur te kom klop – nie om weer gepaai te word nie, maar om dié keer ons Afrikaanse studente se eise op jou tafel te plaas. Ek glo dit is gepas dat my strydbyl maar tog deur die loop van hierdie brief sy verskyning gemaak het en dat jy besliste verset kan verwag. Dit is uit die aard van die saak wat mens dóén as ’n apatiese diktator vir sy pionne sê: “Gee hulle koek!”
Henk, wat help dit dan om teen die marionet te veg? ‘n Marionet het tog geen gesag nie. Moet jy dan nie eerder teen die een wat die toutjies trek veg nie? Tog is jou hele skrywe gemik op die magtelose marionet.
Behou jou waardigheid en respek. Beveg die saak en nie die persoon nie. Moenie van “u” oorslaan na “jy” nie. Hy bly ‘n Oom al hou jy nie van hom nie. ‘n Afrikanerseun brand nie af nie en hy respekteer ‘n ouer mens.